هي ڇهن طبقن واري لائبريري ڪيترن ئي حصن ۾ ورهايل آهي. هن ۾ پنجاهه هزار علمي ادبي، مذهبي تاريخي، سياسي سماجي، سائنسي ثقافتي هنري وغيره هر قسم جي موضوعن تي شامل ڪتابن کان علاوه اڻ لڀ ۽ عمدا قلمي نسخا به آهن جن ۾ اڪثريت قرآن شريف جي نسخن جي آهي. ان کانسواءِ ٻيا تحفا، سوکڙيون جهڙوڪ: سونهري پردا، سون جي تارن سان لکيل غلاف، شمعدان، دنيا جي مڃيل خطاطن، خوشنويسن، ۽ ڪاتبن جون لکيل پٽيون وغيره رکيل آهن. هن لائبريري ۾ داخل ڪتابن جي مائڪرو فلم به تيار آهي جيڪا هڪ خاص شعبه ۾ ڏسندڙن لاءِ موجود آهي. هن لائبريري ۾ مطالعي لاءِ هر قسم جي سهولت موجود آهي. جتي سعوديه کان علاوه ٻاهرين ملڪن جا اسڪالر، محقق، استاد ۽ پي ايڇ ڊي توڙي گريجوئيشن جا شاگرد ۽ عام ماڻهو مطالعو ڪري مستفيض ٿين ٿا. هن لائبريري کي مشهور علمي ادبي شخصيتن ۽ ادارن پاران عطيھ طور لائبريريون به ڏنيون ويون آهن جن جو تعداد پنڌرهن کن آهي. انهن مان هٿ آيل 7449 ناياب قلمي نسخا به هن لائبريري جي زينت بڻيل آهن.